TLAČOVÁ SPRÁVA

Miestna akčná skupina Beckov – Čachtice – Tematín v partnerstve s Luhačovským Zálesím, o.p.s. spracovala a vydala elektronického sprievodcu po 65 pamiatkach, prírodných, kultúrnych a turistických lokalitách v pohraničnom území SR – ČR. Sprievodca láka na výstupy na vrcholy s rozhľadňami, na hrady, na návštevu múzeí a turistických atraktivít. Zoznamuje návštevníka s významnými sakrálnymi pamiatkami i s unikátnymi prírodnými lokalitami. Popri popise lokalít, uvedení GPS súradníc každej lokality je uvedený aj otvárací režim, dostupnosť pešo, na bicykli, verejnou dopravou alebo autom. Ku každému výletu je priložená aj malá mapka s príslušnou lokalitou. Sprievodca je voľne sťahovateľný, je spracovaný v 2 verziách – ako celok, kde je všetkých 65 výletov doplnených imidžovými fotografiami alebo ako 65 samostatných súborov, kde si každý môže stiahnuť iba výlety, ktoré ho zaujímajú. Sprievodca je umiestnený na webe českého partnera a dotknutých slovenských a českých obcí.

Turistický sprievodca bol spracovaný a vydaný v rámci mikroprojektu „65 tipov na výlety v pohraničnom území MAS SR – ČR“ podporeného v rámci Operačného programu cezhraničnej spolupráce SR-ČR 2007-2013, Fondu mikroprojektov, spolufinancovaného Európskou úniou.